Зи зэфIэкIкIэ къыхэжаныкIахэр ягъэлъапIэ
Къэрал киноконцерт гъэлъэгъуапIэм ЦIыхубзхэм я советым къызэригъэпэщауэ иджыблагъэ щекIуэкIащ Унагъуэм и дунейпсо махуэм хуэгъэпса пшыхь. Абы щагъэлъэпIащ Налшык дэс унагъуэ нэхъыфIхэм ящыщхэр, щагъэнэIуащ Бзылъхугъэхэм я къалэ зэгухьэныгъэм щIыхь зиIэу хагъэхьахэр, «Налшык и бзылъхугъэ нэхъыфI-2018» цIэр зыфIащахэр.
Киноконцерт гъэлъэгъуапIэм и пэIущIэ пэшышхуэм Эстетикэ гъэсэныгъэмкIэ центрым, Къэзанокъуэ Жэбагъы и цIэр зезыхьэм, и гъэсэнхэм джэгу щаублауэ къыщIыхьэ бзылъхугъэхэр абы хашэрти, я гукъыдэжыр нэхъри къаIэтырт.
Псори къызэхуэса нэужь, хьэщIэхэр ирагъэблэгъащ пшыхьыр щекIуэкIыну пэшышхуэм. Абы и утыкур удз гъэгъахэмкIэ гъэщIэрэщIат, ЩIы хъурейм щыпсэу унагъуэхэм насып яIэну зэрызыхуагъазэ псалъэ гуапэхэр нэм къыщIидзэрт, экраным щыплъагъурт илъэс блэкIахэм гулъытэ зыхуащIа унагъуэхэм, бзылъхугъэхэм я сурэтхэр.
Пшыхьым хэтащ КъБР-м и Iэтащхьэм и Администрацэм и Аппаратым, республикэм и Парламентым, министерствэхэм, Налшык къалэ администрацэм, жылагъуэ зэгухьэныгъэхэм я лIыкIуэхэр, щIыпIэ самоуправленэмкIэ Советым и депутатхэр, пщIэрэ щIыхьрэ зиIэ цIыху цIэрыIуэхэр.
ЗэIущIэр иригъэкIуэкIащ Къэбэрдей-Балъкъэр, Ингуш республикэхэм щIыхь зиIэ я артисткэ, Урысей Артиадэм и лауреат Даур Иринэ. Ар къызэхуэсахэм гуапэу ехъуэхъуащ махуэшхуэмкIэ икIи утыкур хуит хуищIащ концертыр зыубла Балъкъыз Тимур. Абы къызэхуэсахэм папщIэ игъэзэщIащ «Адэ-анэм я лъапсэр» уэрэд дахэр.
КъыкIэлъыкIуэу Даурым псалъэ иритащ ЦIыхубзхэм я Налшык къалэ советым и пашэ Дыджэш Лидэ. Ар пшыхьым кърихьэлIахэм ехъуэхъуащ Унагъуэм и дунейпсо махуэмкIэ, къыхигъэщащ унагъуэр лъапIэныгъэ псоми я щIэдзапIэу зэрыщытыр.
— Унагъуэрщ къыщежьэр цIыхухэм яхэлъ хьэл дахэ псори: лъагъуныгъэри, пщIэри, нэмысри, гумащIагъри, пэжыгъэри. Фи унагъуэхэм зэгурыIуэрэ зэхэщIыкIрэ, хабзэрэ нэмысрэ илъу, ехъулIэныгъэр фи бэу, гъащIэм и IэфIыгъэ псори зыхэфщIэу фыпсэуну си гуапэщ, — жиIащ Дыджэшым.
Абы фIыщIэ яхуищIащ Налшык къалэ администрацэм, КъБР-м ЩэнхабзэмкIэ и министерствэм, Бзылъхугъэхэм я зэгухьэныгъэм хэтхэу «Каббалккнига» ООО-м и унафэщI Джатэжь Розэ, къа- лэм и сабий сад №5-м и уна- фэщI Азычэ Лидие, Къэзанокъуэ Жэбагъы и цIэр зезыхьэ центрым и унафэщI Къуныжь ХьэIишэт, «Горец» ансамблым и унафэщI Жабо Анзор сымэ, пшыхь дахэр къызэгъэпэщынымкIэ къазэрыдэIэпыкъуам папщIэ.
Iуэху гуапэм щIидзэри, утыкум кърагъэблэгъащ «Унагъуэ зэгурыIуэ — ехъулIэныгъэ зиIэ унагъуэ» зэпеуэм щытекIуахэр. А зэпеуэр хуэунэтIащ зэгурыIуэрэ зэхэ- щIыкIрэ яку дэлъу зэдэпсэу, зи сабийхэм еджэнымкIэ, лэжьэнымкIэ, нэгъуэщIхэмкIи ехъулIэныгъэфI яIэу къекIуэкI зэщхьэгъусэхэр, унагъуэхэр гъэгушхуэным.
«Жылагъуэм хуэщхьэпэ цIыху» номинацэм щытекIуащ уна-гъуиплI:
Ахматовхэ Расулрэ абы и щхьэгъусэ Мадинэрэ я сабийхэр щIапIыкI адыгэхэмрэ балъкъэрхэмрэ я хабзэм, яхузэфIэкI къагъанэркъым бзитIри ирагъэщIэным теухуауэ. Расул сурэттехщ, Мадинэ филологие щIэныгъэхэм я кандидатщ, мы зэманым лингвист-эксперту мэлажьэ. Я сабиитхум щыр еджапIэ нэхъыщхьэхэм, я хъыджэбз нэхъыщIитIыр лицей №2-м щоджэ.
Кулюшинхэ АлександррэНатальерэ сабиитI зэдапIащ. Я къуэ Ярослав «Ай-Ти-Ви групп» ООО-м и къудамэм инженеру щолажьэ, япхъу Янэ школакIуэщ. Александр спорт-адаптивнэ школым и унафэщIщ, Наталье КъБКъУ-м экономикэмрэ туризмэм и менеджментымкIэ кафедрэм и егъэджакIуэ нэхъыжьщ.
Тайсаевхэ Рустамрэ Iэсиятрэ сабииплI зэдапIри, щыр школакIуэщ, ахэр фIыуэ йоджэ, кружок зэмылIэужьыгъуэхэм ма-кIуэ. Зэщхьэгъусэхэр я IэщIа- гъэкIэ экономистщ. Рустам ИНАВТО-м и менеджерщ, Iэсият щрегъаджэ Къэбэрдей-Балъ-къэр сату-технологие колледжым. Ахэр я бынхэм я дежкIэ щапхъэщ лъэпкъ хабзэм зэрытетымкIэ, нэхъыжьхэм пщIэ зэ- рыхуащIымкIэ.
Фрийхэ Исхьэкърэ Iэсиятрэ сабиих япIащ. Я къуэ нэхъыжьыр геологщ, и адэм щIыгъуу Iуащхьэмахуэ районым щолажьэ, етIуанэ щIалэри балигъ хъуауэ мэлажьэ. Я къуэ нэхъыщIитIыр кадет школым щоджэ. Япхъухэм зыр КъБКъУ-м и студентщ, адрейр школакIуэщ.
«Бизнесымрэ хьэрычэтыщIэм-рэ» номинацэм нэхъыфIу къыщалъытащ Мэкъуауэхэ СулътIанрэ Светланэрэ я унагъуэр. Зэщхьэгъусэхэр хьэрычэтIыщIэщ, Iэдииху жылагъуэр ерыскъыхэкIхэмрэ япэу зыхуеину хьэпшыпхэмкIэ къызэрагъэпэщ. Я сабийхэр школакIуэщ, ахэр хуагъасэ хабзэм, абы и лъапIэныгъэ нэхъыщхьэ-хэм.
«Iуэху зэмылIэужьыгъуэхэм дихьэххэр» жыхуиIэм щытекIуащ Бажэнхэ Альбертрэ ФатIимэтрэ. Абыхэм я къуэ нэхъыжьитIыр макъамэ школым егъэджакIуэу щолажьэ икIи СКГИ-м щоджэ. Адрей щIалитIыр школакIуэщ, сабийхэм я нэхъыщIэ хъыджэбз цIыкIур и школ кIуэгъуэ хъуакъым. Адэ-анэм яхузэфIэкI псори ящIэ я бынхэм я гур зыхуэпабгъэм куууэ хагъэгъуэзэным, заужьыным теухуауэ.
«Бзылъхугъэхэм я советым щIыхь зиIэу хэт» цIэр лъысащ 2001 гъэ лъандэрэ Налшык къалэм и ЦIыхубзхэм я советым хэт Баразовэ Хьэлимэт. Абы къыхуагъэфэщащ КъБР-м и Парламентым и ЩIыхь тхылъыр. Хьэлимэт псапэ зыпылъ лэжьыгъэшхуэ ирегъэкIуэкI: сабий сымаджэхэм ядоIэпыкъу, хущхъухэр къахуещэху, къыщеIэзэну клиникэм зэрыкIуэну гъуэгупщIэр яхует.
КъыкIэлъыкIуэу утыку кърашащ «Налшык и бзылъхугъэ нэхъыфI-2018» цIэ лъапIэр зыхуагъэфэщахэр.
«IэщIагъэм хуэIэижь» жыхуиIэм «Кабардино-Балкарская правда» гзетым и редактор нэхъыщхьэм и къалэнхэр зыгъэзащIэ Конаревэ Натальерэ Бэрбэч Хь. М. и цIэр зезыхьэ КъБКъУ-м педагогикэмкIэ, психологиемрэ физкультурэ-спорт егъэджэныгъэмкIэ и институтым и унафэщI Михайленкэ Ольгэрэ, «ГъащIэм жыджэру хэт» номинацэм Налшык къалэ администрацэм щэнхабзэмкIэ и управленэм и унафэщIым и къалэнхэр зыгъэзащIэ Ногеровэ Танзиля, «Къэрал, муниципальнэ лэжьа-кIуэ жыджэр» жыхуиIэм Налшык къалэ администрацэм егъэджэныгъэмкIэ и департаментым и унафэщIым и къуэдзэ Сэбаншы Валентинэ сымэ къыщыхэжаныкIауэ ягъэлъэпIащ.
«ГущIэгъу» номинацэм илъэ-сым и цIыхубз нэхъыфIу къыщалъытащ «Урысей Жор Плъыжь» жылагъуэ IуэхущIапIэм и Къэбэрдей-Балъкъэр къудамэм и унафэщI, Урысей Жор Плъыжьым и фIыщIэ дамыгъэр зыхуагъэфэща Анчокъуэ Лидиерэ «ЕвроДент» ООО-м и унафэщI икIи стоматолог-ортопед, Налшык къалэ округым щIыпIэ самоуправленэмкIэ и Советым и депутат Бэчыжь Лянэрэ.
«Гъуазджэм хуэлажьэ» Iыхьэм щытекIуащ икIи илъэсым и цIы-хубз гуащIафIэхэм ящыщ хъуащ КъБР-м щэнхабзэмкIэ щIыхь зиIэ и лэжьакIуэ, Налшык къалэм и Сабий макъамэ школ №3-м и унафэщI (а къулыкъум ар пэ- рытщ илъэс 40 хъуауэ) ХьэIупэ Маритэ.
Пшыхь дахэм щагъэлъэпIащ 2018 гъэм «Бзылъхугъэхэм я гулъытэ» цIэр зыхуагъэфэща Темыркъан Юрий — Санкт-Петербург филармонием и художественнэ унафэщIыр, академическэ симфоние оркестрым и дирижёр нэхъыщхьэр. ПщIэрэ щIыхьрэ зиIэ цIыху цIэрыIуэм хуагъэфэща дипломымрэ саугъэтымрэ дызэрыгушхуэ ди лъахэгъум Iэригъэхьэжыну иратащ Темыркъан Геннадий.
Пшыхьым щагъэлъэпIахэм иратащ щIыхь тхылъхэр, дипломхэр, кубокхэр, саугъэт лъапIэхэр, удз гъэгъахэр, пэшышхуэм щIэсхэми гуфIэгъуэр даIыгъащ Iэгуауэ инкIэ.
ЗэIущIэр я уэрэдхэмкIэ, къафэ екIухэмкIэ ягъэдэхащ республикэм и артист цIэрыIуэхэу Даур Иринэ, Мамбэт Мадинэ, Дидан Анзор, «Группа-305» гупым, къызэхуэсахэр зэщIиIэтэрт Азычэ Лидие зи унафэщI сабий сад №5-м и гъэсэн цIыкIухэм, «Горец» къэфакIуэ гупым утыкур зэрагъэбжьыфIэм. Даур Иринэ игъэзэщIа «Миллион алых роз» уэрэдым дежьууащ пшыхьым кърихьэлIа- хэр.
УЭРДОКЪУЭ Женя.
Сурэтхэм: гуфIэгъуэ зэхыхьэр щекIуэкIым.
Тезыхар Холлаевэ Любэщ.
